text: РЕГЛАМЕНТ (ЕС) № 1326/2013 НА СЪВЕТА
  от 9 декември 2013 година
  за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 31 от него,
  като взе предвид предложението на Европейската комисия,
  като има предвид, че:
  (1)
  До 2012 г. дамските превръзки и хигиенните тампони, бебешките пелени и подобните артикули от какъвто и да е материал бяха класирани в различни глави от номенклатурата на Хармонизираната система в зависимост от естеството или съставляващия материал на артикула. Ставките на митата върху посочените артикули се различаваха. Това доведе до сложна система на тарифно класиране.
  (2)
  През 2012 г. бе създадена една-единствена позиция в Хармонизираната система - 961900, която да включва посочените хигиенни артикули. В новата позиция обаче бе запазена предишната сложна система на тарифно класиране и тя бе разделена на дванадесет подпозиции в зависимост от съставляващия материал, като за всяка от тях съответства различна конвенционална ставка на митото.
  (3)
  Установено бе, че тази сложна система води до ненужни затруднения и тежести при прилагането на Комбинираната номенклатура. В интерес на законодателното опростяване и за да се избегнат ненужни затруднения при прилагането на Комбинираната номенклатура, би било уместно номенклатурата и тарифната структура на посочените хигиенни артикули да се опростят с оглед броят на категориите продукти да се сведе от осем на четири, като за всяка от тях има само една автономна ставка на митото.
  (4)
  Регламент (ЕИО) № 2658/87 на Съвета (1) следва да бъде съответно изменен.
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕИО) № 2658/87 се изменя както е посочено в приложението към настоящия регламент.
  Член 2
  Настоящият регламент влиза в сила на 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 9 декември 2013 година.